CELEX: 
Language: bg
Date: 2019-03-06 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Директива № 2003/87/ЕО на Европейския парламент и на Съвета по отношение на мерките, приети от Международната организация за гражданско въздухоплаване, за мониторинг, докладване и проверка на емисии от въздухоплаването с цел прилагане на глобална, основана на пазара мярка

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Съюзът и неговите държави членки решително подкрепят усилията на ИКАО за въвеждане в световен мащаб на основана на пазара глобална мярка за международното въздухоплаване с цел така да се допринесе за справянето с изменението на климата. Това се подчертава от факта, че Европейският парламент и Съветът трикратно изменяха схемата на ЕС за търговия с емисии (СТЕ на ЕС), за да способстват за напредъка на ИКАО по нейната глобална, основана на пазара мярка, както и от значителния финансов и експертен принос на Съюза и неговите държави членки
                  1
                в секретариата на ИКАО през последните 6 години, с цел подпомагане на успеха на ИКАО. Съюзът е сред първите юрисдикции, приели правно обвързващи законодателни разпоредби за целите на изпълнението на схемата на ИКАО, наречена „CORSIA“, включително чрез настоящия делегиран акт.Очаква се и други държави да пристъпят към прилагане на схемата на национално равнище.
            
            
               Всички сектори на икономиката трябва да допринасят за справянето с изменението на климата. Определянето на цена на емисиите на парникови газове е важно за използването на пазарните сили и постигането на разходоефективни намаления на емисиите. СТЕ на ЕС е в основата на политиката на Европейския съюз в областта на климата от 2005 г. насам и е ключов инструмент за значително намаляване на емисиите на парникови газове в съответствие с ангажимента на Съюза по Парижкото споразумение, чиято цел е да се ограничи повишаването на температурата до значително под 2 °C и, ако е възможно, до 1,5 °C. Включването на вътрешноевропейски полети в СТЕ на ЕС доведе до около 100 милиона тона намаления/компенсации на емисиите на CO2 между 2012 г. и 2018 г
                  2
               . През 2017 г. Директивата за СТЕ на ЕС беше преразгледана с  оглед на приноса ѝ за целите в областта на климата и енергетиката
                  3
                за 2030 г. и за да се подготви прилагането на схемата на ИКАО
                  4
               .
            
            
               В процес на изготвяне е законодателство на Съюза за прилагане на схемата на ИКАО на два етапа. Най-напред в два акта за изпълнение и в един делегиран акт ще  бъдат включени съответните разпоредби: настоящия делегиран акт, Регламента за изпълнение на Комисията относно мониторинга и докладването на емисиите на парникови газове
                  5
                и Регламента за изпълнение на Комисията относно проверката на докладите с данни и относно акредитацията на проверяващи органи
                  6
               . Втората стъпка е определена в член 28б от директивата и се отнася до изменения на СТЕ на ЕС от Европейския парламент и Съвета чрез обикновената законодателна процедура.
            
            
               Наред с настоящия делегиран акт бяха направени промени както в Регламента на Комисията относно мониторинга и докладването (РМД), така и в Регламента на Комисията относно проверката на докладите за емисиите на парникови газове и на докладите за тонкилометри и относно акредитацията на проверяващи органи, за да се вземат предвид разпоредбите за мониторинг, докладване и проверка (МДП) в стандартите и препоръчителните практики (SARP). ЕС има опит в мониторинга, докладването и проверката на емисии от въздухоплаването съгласно Директивата за СТЕ на ЕС от 2010 г. насам, като между разпоредбите на схемата на ИКАО и посочените два регламента има значително сходство. Що се отнася до малкото оставащи разлики, които могат да бъдат отстранени чрез изпълнителни правомощия съгласно директивата, това стана успоредно с приемането на настоящия делегиран акт, като на 1 януари 2018 г. тези разпоредби влязоха в сила. 
            
            
               В член 28в от Директива 2003/87/ЕО се изисква Комисията да приеме разпоредби за подходящ мониторинг, докладване и проверка на емисиите за прилагане на глобалната, основана на пазара мярка на ИКАО по всички обхванати от нея маршрути. Те следва да се основават на съответните инструменти, приети от ИКАО, и трябва да избягват всякакво нарушаване на конкуренцията и да съответстват на принципите за мониторинг и докладване на СТЕ на ЕС. Докладите за емисиите трябва да бъдат проверявани в съответствие с принципите и критериите за проверка в Директивата за СТЕ на ЕС. Делегираният акт допълва докладването по горепосочените регламенти по отношение на полети и операции, които понастоящем не са обхванати от Директивата за СТЕ на ЕС (например полети между ЕИП и трети държави, полети между ЕИП и различни други региони и полети единствено между трети държави или между трети държави и отвъдморски зависими територии или територии). Тъй като в миналото редица оператори на въздухоплавателни средства са докладвали проверени емисии от полети до, от и между летища, намиращи се в Европейското икономическо пространство (ЕИП), включително неговите най-отдалечени региони, зависими територии и територии, вече съществуват образци за докладване на тези емисии, като тези образци ще бъдат актуализирани за използване по отношение на по-широката информация за емисиите, която е от значение за схемата на ИКАО. За разлика от регламентите за мониторинг, докладване, проверка и акредитация настоящият делегиран акт е предназначен единствено за предоставяне на информация на секретариата на ИКАО. Той се основава на съществуващите правила и рамки, доколкото е възможно, с цел да се сведе до минимум административната тежест за операторите на въздухоплавателни средства, проверяващите органи и другите заинтересовани страни, и посочва начина на предаване на информацията, докладвана в съответствие с регламентите за мониторинг, докладване, проверка и акредитация, на секретариата на ИКАО.
            
            
               Втората стъпка е определена в член 28б, параграфи 1, 2 и 3 от директивата и се отнася до изменения в СТЕ на ЕС, които могат да бъдат внесени единствено от Европейския парламент и Съвета посредством обикновената законодателна процедура. Комисията е длъжна да докладва на Европейския парламент и на Съвета относно напредъка в преговорите на ИКАО. По-специално това се отнася до съответните международни инструменти
                  7
               , одобрените от Съвета препоръки, създаването на глобален регистър, вътрешните мерки, предприети от трети държави за изпълнение на глобалната, основана на пазара мярка, последиците от резервите на трети държави и други значими международни тенденции и приложими инструменти. В съответствие с глобалния преглед по РКООНИК Комисията ще докладва и относно усилията за изпълнение на амбициозната дългосрочна цел на сектора на въздухоплаването за намаляване наполовина на емисиите на CO2 от въздухоплаването в сравнение с тези от 2005 г.
                  8
                Комисията ще представи на Европейския парламент и на Съвета доклад, в който ще разгледа начини за прилагане на тези инструменти чрез преразглеждане на Директивата за СТЕ на ЕС, като се вземат предвид правилата, приложими по отношение на полетите в рамките на ЕИП, в зависимост от случая.
            
            
               В доклада ще бъдат разгледани също така амбицията и цялостната екологосъобразност на глобалната, основана на пазара мярка, нейната обща амбиция по отношение на целите по Парижкото споразумение, равнището на участие, изпълнимостта, прозрачността, санкциите за неспазване, процедурите за участие на обществеността, качеството на компенсационните кредити, мониторинга, докладването и проверката на емисиите, регистрите, отчетността, както и правилата относно използването на биогорива. Комисията може да приложи към доклада, посочен в параграф 2 от настоящия член, законодателно предложение до Европейския парламент и до Съвета за изменение, заличаване, удължаване или замяна на дерогациите, предвидени в член 28а от Директивата за СТЕ на ЕС, които са съобразени с поетия от Съюза ангажимент за намаляване на емисиите на парникови газове в цялата икономика до 2030 г. с цел гарантиране на екологосъобразността и ефективността на действията на Съюза в областта на климата. Освен това в директивата е изяснено също така, че в доклада ще се разглежда въпросът дали е необходимо правното основание за настоящия делегиран акт
                  9
                да бъде преразгледано.
            
            
               Директива 2003/87/ЕО се прилага независимо от националността на въздушния оператор и по принцип обхваща полети, които заминават от или пристигат на летище, разположено на територията на държава членка. Член 28а освобождава емисиите от полети до и от летища, намиращи се в държави извън ЕИП, за всяка календарна година до 2023 г. Еднаквото третиране на операторите на въздухоплавателни средства по маршрутите е от съществено значение, за да се избегнат нарушения на конкуренцията, и също така е посочено като важен въпрос в резолюцията на ИКАО от 2016 г. Полетите в рамките на ЕИП се извършват от над 500 оператори на въздухоплавателни средства, в това число над 100 търговски оператори на въздухоплавателни средства със седалище извън ЕИП, и по отношение на тях има изключително високо ниво на съответствие. Приложното поле на Директива 2003/87/ЕО може да бъде променено само от Европейския парламент и от Съвета
                  10
               .
            
            
               Настоящият делегиран акт прилага равно третиране в съответствие с член 28в от Директивата за СТЕ на ЕС. Комисията ще предостави на секретариата на ИКАО само информацията за полетите, очаквана съгласно схемата на ИКАО, а данните за операторите на въздухоплавателни средства със значителни емисии във всички други държави следва да се докладват на секретариата на ИКАО от тях самите. В интерес на операторите на въздухоплавателни средства е да докладват своите данни за емисиите от международни полети
                  11
                през 2019 г. и 2020 г., тъй като това ще намали емисиите, които ще трябва да компенсират на по-късен етап. В случай че не бъдат представени доклади SARP предвижда използването на други източници на информация за попълване на пропуските.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 13 юли 2018 г. се проведе среща на заинтересованите страни в контекста на Експертната група по изменението на климата, в която участваха представители на промишлеността, гражданското общество и държавите членки. На 3 декември 2018 г., преди приемането на делегирания акт, се проведе втора среща, на която се разгледа текстът на делегирания акт и по-широкият контекст на правилата за прилагане на СТЕ на ЕС за мониторинг, докладване, проверка и акредитация.  Освен това в продължение на четири седмици, от 28 ноември до 26 декември 2018 г., чрез портала „По-добро регулиране“ онлайн бе събрана обратна информация относно текста на делегирания регламент. Бяха получени пет отговора от сдружения на авиокомпании. След приемането му делегираният акт подлежи на контрол от страна на Европейския парламент и на Съвета за срок от два месеца.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Обхватът на делегирания акт се определя от преразгледаната Директива за СТЕ на ЕС. За подходящ инструмент се счита регламентът. Както бе обяснено по-горе, в интерес на операторите на въздухоплавателни средства е да спазват разпоредбите на настоящия регламент за целите на установяването на първоначална база за емисиите съгласно схемата на ИКАО. 
            
            
               Член 1
            
            
               В този член се определят операторите на въздухоплавателни средства, които са предмет на регламента, и се освобождават определени видове нетърговски полети, които те могат да извършват.
            
            
               Член 2
            
            
               В параграфи 1 и 2 от този член е посочена допълнителната проверена информация за емисиите, която операторите на въздухоплавателни средства следва да докладват, за да се допълнят вече проверените емисии, докладвани съгласно РМД. Докладването на емисиите съгласно РМД и тези параграфи е задължително и неспазването на това задължение води до образуването на изпълнително производство съгласно член 16 от Директивата за СТЕ на ЕС.
            
         
         
            
               Първата категория допълнителна информация за емисиите е посочена в параграф 1, буква а) за полети между летища, които се намират в ЕИП, и летища в трети държави (напр. Париж—Маракеш). 
            
            
               Втората категория допълнителна информация за емисиите, посочена в параграф 1, буква б), се отнася за полети между летища, намиращи се в ЕИП, и летища, намиращи се в най-отдалечените региони на други държави членки на ЕИП (напр. Дъблин—Лансароте), както и в зависими територии или територии на държави членки
                  12
                (напр. Ирландия—Гренландия). Следва да се отбележи, че вътрешните полети, като например Мадрид—Лансароте, не са обхванати от схемата на ИКАО и следователно не са част от настоящия делегиран акт.
            
            
               Третата категория допълнителна информация за емисиите, посочена в параграф 1, буква в), се отнася за полети между летища, намиращи се в най-отдалечени райони, зависими територии или територии на държави членки на ЕИП, и летища, намиращи се в трети държави, или зависими територии или територии на други държави членки (напр. Гренландия—Канада).
            
            
               В параграф 2 се пояснява, че изискванията по параграф 1 се прилагат и по отношение на оператори на въздухоплавателни средства, които за всеки период от три последователни четиримесечни периода извършват по-малко от 243 полета ,  заминаващи от или пристигаки на летище, разположено на територията на държава членка (като се прави препратка към буква й) от дейността „Въздухоплаване“ в приложение 1 към Директива 2003/87/ЕО).
            
            
               Параграф 3 се отнася до докладването на данни за проверени емисии за полети между летища, намиращи се в две различни трети държави, т.е. между летища, намиращи се извън ЕИП, и летища, намиращи се в други държави извън ЕИП (напр. Мексико Сити—Рио де Жанейро). По отношение на тази категория се препоръчва докладване на емисиите. Въпросът дали би било целесъобразно да се предоставят по-големи правомощия следва да бъде разгледан в доклада до Европейския парламент и до Съвета.
            
            
               Параграф 4 предоставя яснота относно видовете полети, които трябва да се докладват за целите на схемата на ИКАО.
            
            
               Член 3
            
            
               Параграф 1 от настоящия член потвърждава, че докладването на емисии съгласно член 2 следва да отговаря на стандартите, определени в съответните разпоредби на Директивата за СТЕ на ЕС и РМД. 
            
            
               В параграф 2 се прави препратка към електронните образци, които да се използват за докладването. Над 900 оператори на въздухоплавателни средства са ги използвали за докладване на проверени емисии, както и за кандидатстване за безплатни квоти по схемата на ЕС за търговия с емисии. Образците ще бъдат актуализирани от Комисията за целите на схемата на ИКАО.
            
            
               Член 4
            
            
               Този член гласи, че за докладването на емисии съгласно член 2 се прилагат стандартите, определени в съответните разпоредби на Директивата за СТЕ на ЕС и РАП. 
            
            
               Член 5
            
            
               В този член се посочва, че администриращата държава членка по отношение на оператор на въздухоплавателни средства е държавата членка, посочена в член 18а от Директива 2003/87/ЕО. Не всички оператори, които трябва да докладват съгласно настоящия регламент, са посочени в приложението към Регламент (ЕО) № 748/2009 на Комисията. В такива случаи операторът на въздухоплавателни средства следва да докладва своите проверени емисии на държавата членка, която е издала неговото свидетелство за авиационен оператор, или в случаите, когато такова свидетелство не е издавано от държава членка, операторът следва да докладва на държавата членка, в която е неговата съдебна регистрация.
            
            
               Член 6
            
            
               Този член позволява на Комисията да изисква съдействие от Евроконтрол за допълване на данните за емисиите, като използва бази данни, до които има достъп, с цел точното докладване на съответните емисии. Това не изключва използването на други източници на данни. 
            
            
               Член 7
            
            
               В този член от Комисията се изисква да предава на секретариата на ИКАО съответните проверени данни за емисиите. Това ще се отнася само за данни на оператори на въздухоплавателни средства, по отношение на които секретариатът на ИКАО очаква да получи данни за емисиите от Съюза (например европейски авиокомпании). Преди изпращането на данните се очаква съответната държава членка да даде своето одобрение, след като извърши проверка на мащаба на данните, включително на данните от Евроконтрол. 
            
            
               Ролята на Европейския парламент и на Съвета при вземането на решения относно промени в правото на Съюза се спазва изцяло и следователно настоящият член изрично не засяга разглеждането от Европейския парламент и Съвета на начини за прилагане на схемата на ИКАО в правото на Съюза чрез бъдещо преразглеждане на Директивата за СТЕ на ЕС.
            
            
               СТЕ на ЕС съдържа три емисионни фактора за авиационно гориво:
            
            
                     
                        Гориво
                     
                  
                  
                     
                        Емисионен фактор (t CO2/t гориво)
                     
                  
               
                     
                        Авиационен бензин (AvGas)
                     
                  
                  
                     
                        3.10
                     
                  
               
                     
                        Бензин за реактивни двигатели (Jet B)
                     
                  
                  
                     
                        3.10
                     
                  
               
                     
                        Керосин за реактивни двигатели (Jet A1 или Jet A)
                     
                  
                  
                     
                        3.15
                     
                  
               
         
            
               В схемата на ИКАО емисионният фактор за керосин за реактивни двигатели (Jet A1 или Jet A) е 3,16. При предаването на секретариата на ИКАО се използва този емисионен фактор. В доклада съгласно член 28б от директивата ще се разгледа дали това следва да бъде преразгледано, а Европейският парламент и Съветът биха могли да предприемат действия по целесъобразност, включително промяна на емисионния фактор на керосина за реактивни двигатели в СТЕ на ЕС.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 6.3.2019 година
            
            
               за допълване на Директива № 2003/87/ЕО на Европейския парламент и на Съвета по отношение на мерките, приети от Международната организация за гражданско въздухоплаване, за мониторинг, докладване и проверка на емисии от въздухоплаването с цел прилагане на глобална, основана на пазара мярка
               
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета, и по-специално член 28в от нея,
            
            
               като има предвид, че:
            
            
               (1)Член 28в от Директива 2003/87/ЕО предоставя на Комисията правомощия да приема разпоредби за подходящ мониторинг, докладване и проверка на емисиите за целите на прилагането на глобалната, основана на пазара мярка на Международната организация за гражданско въздухоплаване (ИКАО) по всички маршрути, обхванати от тази мярка. От съображения за правна сигурност и яснота е необходимо да се уточнят полетите, които са обект на тези разпоредби, чрез позоваване на съответните маршрути и оператори на въздухоплавателни средства.
            
            
               (2)Условията за мониторинг и докладване на емисиите, както и проверката на докладите за емисиите се прилагат за целите на схемата на ЕС за търговия с емисии в съответствие с Регламент (ЕС) № 601/2012 на Комисията
                  13
                и Регламент за изпълнение (ЕС) 2018/2067 на Комисията
                  14
               . Тези условия бяха актуализирани и доразвити, що се отнася до мониторинга и докладването на емисиите, с Регламент за изпълнение (ЕС) 2018/2066 на Комисията
                  15
                , който ще се прилага от 1 януари 2021 г. В регламенти за изпълнение (ЕС) 2018/2066 и (ЕС) 2018/2067 се взема предвид първото издание на международните стандарти и препоръчителните практики, приети от ИКАО на 27 юни 2018 г. От съображения за административна ефективност и за свеждане до минимум на разходите на операторите за привеждане в съответствие е целесъобразно да се приведат в съответствие разпоредбите за прилагането на глобалната, основана на пазара мярка на ИКАО и разпоредбите, предвидени в Регламент (ЕС) № 601/2012 и в посочените регламенти за изпълнение.
            
            
               (3)Съгласно Регламент (ЕС) № 601/2012 на Комисията държавите членки могат да предписват използването на електронни образци и специфични файлови формати за целите на докладването на емисиите от въздухоплавателни дейности съгласно Директива 2003/87/ЕО. За да се гарантира, че операторите на въздухоплавателни средства могат да изпълнят тези изисквания и при докладването на емисиите за целите на глобалната, основана на пазара мярка на ИКАО, Комисията следва да публикува специфичен електронен формат за обмен на данни.
            
            
               (4)Не се счита, че прилагането на изискванията за мониторинг, докладване и проверка само за определени полети по отношение на оператори на въздухоплавателни средства със седалище в ЕИП води до нарушаване на конкуренцията. Следователно такива изисквания могат да бъдат приети на основание член 28в от Директива 2003/87/ЕО.
            
            
               (5)За да се гарантира точното определяне на всички съответни емисии, Комисията следва да има възможност да поиска съдействие от Евроконтрол за допълване на данните за емисиите, когато това е целесъобразно.
            
            
               (6)Комисията следва да предава съответните проверени данни за емисиите на секретариата на ИКАО, за да се гарантира пълно и своевременно докладване на данните за емисиите, отнасящи се до всички съответни полети.
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               1.Задълженията за докладване, предвидени в член 2, се прилагат само за оператори на въздухоплавателни средства, които отговарят на всички условия, посочени по-долу:
            
            
               а)притежават свидетелство за  авиационен оператор, издадено от държава членка, или са регистрирани в държава членка, включително в най-отдалечените региони, зависимите територии и териториите на тази държава членка;
            
            
               б)произвеждат годишни емисии на CO2, по-големи от 10 000 тона, от използването на самолети с максимална сертифицирана излетна маса, по-голяма от 5700 kg, извършващи полети между летища, намиращи се в различни държави от Европейското икономическо пространство (ЕИП), или полети, посочени в член 2, параграф 1, считано от 1 януари 2019 г. 
            
         
         
            
               2.За целите на параграф 1, буква б) не се вземат предвид емисиите от следните видове полети:
            
            
               а)държавни полети; 
            
            
               б)хуманитарни полети;
            
            
               в)медицински полети;
            
            
               г)военни полети; 
            
            
               д)полети за гасене на пожари.
            
            
               Член 2
            
            
               1.Операторите на въздухоплавателни средства докладват емисиите от следните полети:
            
            
               а)полети между летища, намиращи се в държави членки, и летища, намиращи се в трети държави;
            
            
               б)полети между летища, намиращи се в държави членки, и летища, намиращи се в най-отдалечени региони, зависими територии или територии на други държави членки;
            
            
               в)полети между летища, намиращи се в най-отдалечени региони, зависими територии или територии на държави членки, и летища, намиращи се в трети държави или в зависими територии или територии на други държави членки.
            
            
               2.Параграф 1 се прилага и по отношение на операторите за търговски въздушен транспорт, които за период от три последователни четиримесечни периода извършват по-малко от 243 полета, заминаващи от или пристигащи на летище, разположено на територията на държава членка.
            
            
               3.На операторите на въздухоплавателни средства се препоръчва също така да проверяват и докладват своите емисии от полети между летища, намиращи се в две различни трети държави. 
            
            
               4.Параграфи 1 и 3 се прилагат по отношение на емисиите от всякакви видове полети, с изключение на видовете полети, посочени в член 1, параграф 2, включително:
            
            
               а)полети за целите на обучение или издирване и спасяване;
            
            
               б)полети по правилата за визуален полет;
            
            
               в)полети за научни изследвания и изпитвания; 
            
            
               г)полети съгласно задължение за обществена услуга.
            
            
               Член 3
            
            
               1.За целите на докладването на своите емисии съгласно член 2 от настоящия регламент за операторите на въздухоплавателни средства се прилагат същите изисквания като тези по член 14 от Директива 2003/87/ЕО и Регламент (ЕС) № 601/2012. От 1 януари 2021 г. те подлежат на същите изисквания като  определените в Регламент за изпълнение (ЕС) 2018/2066.
            
         
         
            
               2.Комисията публикува електронен формат за обмен на данни за целите на докладването на емисиите от полетите, посочени в член 2. Операторите на въздухоплавателни средства използват посочения формат за електронен обмен на данни.
            
            
               Член 4
            
            
               Проверката на данните за емисиите, които се докладват съгласно член 2 от настоящия регламент, и акредитацията на проверяващите органи, извършващи проверката, подлежат на същите изисквания като определените в член 15 от Директива 2003/87/ЕО и в част Б от приложение V към посочената директива, както и в Регламент за изпълнение (ЕС) 2018/2067.
            
            
               Член 5
            
            
               Оператор на въздухоплавателно средство, който е включен в списъка в приложението към Регламент (ЕО) № 748/2009
                  16
                на Комисията, докладва своите емисии на администриращата го държава членка, посочена в същото приложение. 
            
            
               Оператор на въздухоплавателно средство, който не е включен в списъка в приложението към Регламент (ЕО) № 748/2009, докладва емисиите си на държавата членка, която е издала неговото свидетелство за авиационен оператор, или когато свидетелството за авиационен оператор не е издадено от държава членка — на държавата членка, в която е мястото на съдебна регистрация на този оператор на въздухоплавателно средство.
            
            
               Член 6
            
            
               Когато е целесъобразно, Комисията може да поиска съдействие от Евроконтрол за подобряване на точността на данните за емисиите , докладвани съгласно член 2.
            
            
               Член 7
            
            
               Без да се засяга преразглеждането на Директива 2003/87/ЕО от Европейския парламент и Съвета, Комисията предава на секретариата на Международната организация за гражданско въздухоплаване съответните данни за емисиите, докладвани съгласно член 14 от Директива 2003/87/ЕО и съгласно настоящия регламент. Преди това предаване компетентните органи извършват проверки  на мащаба  на данните, които трябва да бъдат предадени.
            
            
               За целите на предаването на данни за емисиите съгласно първа алинея от настоящия член се използва емисионният фактор, посочен в приложение 16, том IV към Конвенцията за международно гражданско въздухоплаване, подписана на 7 декември 1944 г. (Чикагска конвенция) за керосин за реактивни двигатели (Jet A1 или Jet A).
            
            
               Член 8
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 6.3.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Тук се включва финансова подкрепа в размер на над 15 млн. евро за проекти на ЕС за изграждане на капацитет в развиващи се страни; времето, през което служители на Комисията, ЕААБ и ЕВРОКОНТРОЛ са били ангажирани в работата на ИКАО; интензивно участие на правителствени и отраслови експерти; както и командироването на служители в секретариата на ИКАО.
               
               
                  
                     (2)
                  
                        За повече информация вж. общия европейски раздел на държавния план за действие на Австрия за ИКАО за намаляване на емисиите, достъпен на адрес 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , стр. 45—49. 
               
               
                  
                     (3)
                  
                        Директива (ЕС) 2018/410 на Европейския парламент и на Съвета от 14 март 2018 г. за изменение на Директива 2003/87/ЕО с цел засилване на разходоефективните намаления на емисии и на нисковъглеродните инвестиции, и на Решение (ЕС) 2015/1814, ОВ L 76, 19.3.2018 г., стр. 3.
               
               
                  
                     (4)
                  
                        Регламент (ЕС) 2017/2392 на Европейския парламент и на Съвета от 13 декември 2017 г. за изменение на Директива 2003/87/ЕО с цел запазване на сегашните ограничения на обхвата за авиационните дейности и подготовка за изпълнението на глобална, основана на пазара мярка от 2021 година, ОВ L 350, 29.12.2017 г., стр. 7.
               
               
                  
                     (5)
                  
                        Регламент за изпълнение (ЕС) 2018/2066 на Комисията от 19 декември 2018 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисията ОВ L 334, 31.12.2018 г., стр. 1—93.
               
               
                  
                     (6)
                  
                        Регламент за изпълнение (ЕС) 2018/2067 на Комисията от 19 декември 2018 г. за проверка на данните и за акредитация на проверяващите органи съгласно Директива 2003/87/ЕО на Европейския парламент и на Съвета ОВ L 334, 31.12.2018 г., стр. 94—134.
               
               
                  
                     (7)
                  
                        Вж. проучването на Комисията относно възможната правна уредба за прилагането на глобалната, основана на пазара мярка за емисиите от международното въздухоплаване, на следния адрес: https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Вж. съображение 11 от Регламент (ЕС) 2017/2392 на Съвета от 13 декември 2017 г.
               
               
                  
                     (9)
                  
                        Вж. член 28б, параграф 2 от Регламент (ЕС) 2017/2392 на Съвета от 13 декември 2017 г.
               
               
                  
                     (10)
                  
                        С изключение на предвиденото в делегиран акт съгласно член 25а от Директива 2003/87/ЕО.
               
               
                  
                     (11)
                  
                        Около 60 % от емисиите от въздухоплаването в световен мащаб са в резултат на международните полети, докато останалите 40 % са от вътрешни полети. Мандатът на ИКАО не обхваща вътрешното въздухоплаване, вж. https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        За пълен списък вж. отговор 5 от често задаваните въпроси на адрес: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        Регламент (ЕС) № 601/2012 на Комисията от 21 юни 2012 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета (ОВ L 181, 12.7.2012 г., стр. 30).
               
               
                  
                     (14)
                  
                        Регламент за изпълнение (ЕС) 2018/2067 на Комисията от 19 декември 2018 г. относно проверката на данни и акредитацията на проверяващи органи съгласно Директива 2003/87/ЕО на Европейския парламент и на Съвета (ОВ L 334, 31.12.2018 г., стр. 94).
               
               
                  
                     (15)
                  
                        Регламент за изпълнение (ЕС) 2018/2066 на Комисията от 19 декември 2018 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисията (ОВ L 334, 31.12.2018 г., стр. 1). 
               
               
                  
                     (16)
                  
                        Регламент (ЕО) № 748/2009 на Комисията от 5 август 2009 г. относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО, към 1 януари 2006 г. или след това, като за всеки оператор на въздухоплавателни средства се посочва администриращата държава членка (ОВ L 219, 22.8.2009 г., стр. 1).